Пры гэтым Прэзідэнт выказаў меркаванне, што тэхналагічныя ды інвестыцыйныя сувязі павінны стаць прыярытэтнымі ва ўсім комплексе маштабнага беларуска-кітайскага ўзаемадзеяння. “Нядаўні запуск беларускага спадарожніка з кітайскага касмадрома Січан і стварэнне сучасных абаронных сістэм вывелі на новую, вельмі даверную вышыню наша тэхналагічнае партнёрства. Нараўне з інвестыцыйным яно павінна стаць галоўным рухавіком двухбаковага ўзаемадзеяння”, — заявіў кіраўнік дзяржавы. Прэзідэнт не сумняваецца, што другое пасяджэнне беларуска-кітайскага міжурадавага камітэта па супрацоўніцтве, на якое якраз і прыехала кітайская дэлегацыя на чале з Мэн Цзяньчжу, будзе выніковым і дасць магчымасць вызначыць канкрэтныя напрамкі далейшага эфектыўнага развіцця беларуска-кітайскіх адносінаў, а таксама рэалізацыі дамоўленасцяў на вышэйшым узроўні.